Om det var frihedstrang eller almindelig forvirring, der fik en 10-årig dreng til at tage på langfart med flere busser onsdag, vides ikke med sikkerhed. Men trafikvagten ved NT kontaktede onsdag klokken 15.15 Nordjyllands Politi, bekymret over, at den 10-årige ikke rigtig lod til at kunne finde ud af, hvor han skulle stå af. Drengen havde været med fra Aalborg over Frejlev og tilbage til Aalborg igen, før han steg på metrobussen til Vester Hassing med kurs mod Hals. Det var, mens drengen sad i metrobussen, at trafikvagten fik slået alarm. I mellemtiden havde Nordjyllands Politi også hørt fra drengens mor, fordi hendes søn ikke var kommet hjem som forventet. Det fik politiet til at aftale med trafikvagten ved NT, at en patrulje skulle møde bussen ved busterminalen i Aalborg. Herfra kunne betjentene sørge for, at den 10-årige dreng kom sikkert hjem til sin mor igen efter at have set en god del af området omkring Aalborg.
Buskortet rakte langt for en 10-årig dreng, der tirsdag eftermiddag ikke rigtig kunne finde sit stoppested.